DMI varsler tirsdag morgen om tæt tåge over hele Nordjylland - og resten af Jylland også. Mange steder vil sigtbarheden være på under 100 meter, og tågen letter ikke før sidst på formiddagen. Nordjyllands Politi har i de sene natte- og tidlige morgentimer - 7-9-13 - ikke registreret nogen trafikuheld relateret til den dårlige sigtbarhed, og henstiller i den sammenhænd bilisterne til at tage sine forholdsregler i trafikken, så uheld fortsat kan undgås. - Det handler kort sagt om at køre forsigtigt og komme afsted i lidt bedre tid. Tågen er så tæt, at man formentlig ikke vil kunne køre helt op til hastighedsgrænsen alle steder, så køretiden bliver nok lidt længere, lyder det fra vagtchef ved Nordjyllands Politi Jesper Sørensen. Husk lyset Ejer du en bil hvor baglyset ikke tænder automatisk er det altid, men endnu mere når sigtbarheden er så dårlig som denne morgen, vigtigt at tænde det manuelt. Dertil kommer, at du med fordel kan tænde det bagudvendte tågelys, så medtrafikanter der kører bag dig kan se dig - og ikke bliver overrasket over, at du måske ikke kører 80 kilomter i timen selvom trafiktavlerne siger at du godt må. Hvis du derudover har tågelygter foran på din bil, så tænd endelig også dem. Tågelygter er placeret tættere på vejen og lyser i nogen grad ind under tågen og hjælper dig med øget sigtbarhed. Ligeså vigtigt er det dog, at du husker at slukke tågelygterne - både dem der vender bagud og forud - når du kommer ud af tågen. Og hvis du kører i tæt trafik skal du altid slukke det bagudvendte tågelys så dine medtrafikanter ikke bliver blændet - eller tror du bremser. Det vigtigste råd: Hold afstand Din bil kan være udstyret med nok så mange lygter og sikkerhedsforanstaltninger, og det kan være at du som trafikant ikke føler at den tætte tåge forringer din sigtbarhed og dit føre synderligt. Men du er ikke alene på vejen, og hvordan bilisterne omkring dig har det med at køre i tæt tåge, ved kun de. Derfor er det vigtigste råd af dem alle: Hold afstand! Biler omkring dig kan køre meget langsomt, og hvis de samtidig har glemt at tænde de bagudvendte tågelygter kan selv du - elitebilisten med helt styr på sikkerheden - blive overrasket af en medtrafikant, og så har man hurtigt en farlig situation på hånden.

Opsummering:
Tirsdag morgen er hele Nordjylland indhyllet i en tæt tåge og mange steder er sigtbarheden på under 100 meter. Her er en række gode råd til at komme sikkert frem i morgentrafikken.